GiliGold/VAD_KnessetCorpus huggingface dataset:
אליעזר גרינבלד: בינתיים זרמו הרבה מים בירדן ושום דבר לא זז.
אליעזר גרינבלד: זה נדמה לי פתרון פשוט מאוד שגם יוכלו לגבות כמה שהם רוצים, אבל מצד שני הלקוח יידע אם הוא רוצה לשלם את זה או לא, ולא יצא לו פתאום חשבון מנופח בלי שהוא כלל היה מודע.
יעקב טסלר: הדברים מובנים, הסברת את זה היטב.
יעקב טסלר: תודה שפנית אלינו ואני מקווה מאוד שנוכל לתת לך מענה, וכמו שכתבת במכתב, שאתה בעצם לא מדבר על עצמך בלבד, יש רבים מאזרחי ישראל שנתקלים בבעיה הזו.
אליעזר גרינבלד: עוד נקודה אם אפשר להוסיף.
יעקב טסלר: בקצרה בבקשה.
אליעזר גרינבלד: לחילופין אם אפשר, היום כל קו שנפתח חסום לשיחות לחו"ל וצריך לבקש לפתוח את זה.
אליעזר גרינבלד: אבל ברגע שפותחים אי אפשר לפתוח רק למפעיל אחד, אז לחלופין, זה פתרון פחות טוב, אבל אם הפתרון הקודם לא אפשרי יש פתרון אחר, צריך לבקש שתהיה אפשרות לפתוח רק למפעיל אחד, זאת אומרת שאני אוכל לחייג רק דרך 018 מהקו הזה.
יעקב טסלר: אני זורם איתך.
יעקב טסלר: לאיזה מפעיל לפתוח?
יעקב טסלר: מי מחליט?
אליעזר גרינבלד: כל אחד שיבקש ממה שהוא משויך.
אליעזר גרינבלד: כל אחד תהיה לו זכות לבקש מחברת הטלפון שלו שיהיה לו פתוח לשיחות לחו"ל רק באמצעות המפעיל שהוא מבקש.
יעקב טסלר: טל אלימלך, מנהל תחום בכיר כלכלה במשרד התקשורת.
יעקב טסלר: מה אתה יכול להוסיף?
יעקב טסלר: תעשה לנו סדר, האם כל החברות יכולות לגבות כמה שנראה להן או שיש הגבלה מסוימת.
יעקב טסלר: בפועל אנחנו לא רואים את זה כך, כיוון שאנחנו רואים שלכל אחד יש תאריך אחר ומכך אני מבין שאין סכום אחיד שכל אחד יכול לגבות.
יעקב טסלר: תשפוך לנו קצת אור מה קורה בעניין בבקשה.
טל אלימלך: אני אנסה טיפה לשפוך אור ואולי אבקש גם מחבריי למשרד שנמצאים וקצת יותר בקיאים בתחום להוסיף.
טל אלימלך: אליעזר תיאר מקרה של מערכת יחסים בין הלקוח על ידי שיוך למפעיל הבין לאומי שבו הוא בוחר, וכתוצאה מכך נוצר תעריף של הלקוח הקבוע והלקוח המזדמן.
טל אלימלך: התעריפים היום למיטב ידיעתנו נקבעים במסגרת מערכת יחסים עסקית בין המב"לים, המפעילים הבין לאומיים שחותמים על הסכמים מול מפעילים בין לאומיים בעולם, מייצרים את האינטגרציה וכך בעצם נוצרת מערכת יחסים שמגדירה את התעריף.
טל אלימלך: התעריפים אינם נמצאים בפיקוח, פיקוח תעריפים זה צעד שננקט רק במקרים מסוימים שהרגולטור סבור שבהם הוא נדרש, בסך הכל שוק המפעילים הבין לאומיים זה שוק שיש בו ריבוי מפעילים עם מגוון חבילות ואפשרויות.
טל אלימלך: אבל אנחנו כן ערים למה שאליעזר הציג פה, ולתלונה, ולקושי שעולה כאשר נוצר מקרה שלקוח מזדמן בטעות או בכל הסיטואציות שתוארו בפני הוועדה, נוצר פה חיוג חריג.
טל אלימלך: כן צר לי שאליעזר לא פנה לחברה כי אולי הוא היה יכול לקבל את המענה, אבל בכל מקרה אנחנו ערים לנקודה וזה משהו שהמשרד יהיה נכון לבוא ולבחון את זה, אנחנו נקיים דיון אצל מנכ"לית משרד התקשורת ונבחן את החלופות.
טל אלימלך: אני חושב שאליעזר גם בא עם איזה שהן סט של פתרונות ששווה לשמוע ולחשוב ולשקול אותו בסל הפתרונות האפשריים.
טל אלימלך: אני כן אציין ששוק המפעילים הבין לאומיים זה שוק שעובר בשנים האחרונות המון שינויים, יש ירידה באופן טבעי בכמות הדקות שיוצאות כשיחות כי יש היום המון פתרונות אלטרנטיביים ולכן אנחנו צריכים להסתכל על הרגולציה שמתאימה ונכונה לשוק ולהיות ערים גם לתלונות כאלה ולבחון את הפתרונות במידה והם נדרשים, כדי לתת מענים.
טל אלימלך: זהו.
טל אלימלך: אם מישהו מחבריי ירצה להוסיף, בשמחה.
יעקב טסלר: תיכף אני אתייחס.
יעקב טסלר: דני שיושב לידך רוצה להוסיף?
דניאל בנאלי: לא.
דניאל בנאלי: אין לי מה להוסיף.
יעקב טסלר: אולי תוכלו להתייחס למה שעכשיו אני עומד לומר לכם.
יעקב טסלר: אני מחזיק בידי מסמך מה-5.10.2014 שנחתם על ידי המנכ"ל דאז אבי ברגר.
יעקב טסלר: ואני מצטט: "המשרד שוקל לקבוע הוראות אלה: בכל התקשרות בשירות שאינו כלול ישמיע ספק השירות הבין לאומי הכרזה קולית בדבר תעריף השיחה ותינתן למנוי אפשרות לנתק את השיחה תוך 5 שניות לפני תחילת החיוב בגינה.
יעקב טסלר: יוצא מכלל זה התקשרות של מנוי בעל הסכם עם ספק השירות הבין לאומי למתן שירות בין לאומי, הכוללת את היעד המבוקש בתעריף מוסכם.
יעקב טסלר: - - - הודעה קולית כאמור".
יעקב טסלר: בעצם הבעיה הזאת לא התעוררה ב-2020 וכפי שציינתי, עוד פעם, אני רוצה לראות אם אני רואה נכון, כן.
יעקב טסלר: אני רואה נכון.
יעקב טסלר: אוקטובר 2014.
יעקב טסלר: אז התחילו להציע את הפתרונות.
יעקב טסלר: אני לא יודע אם אליעזר בזמנו התקשר לחו"ל כשהוא היה צריך לחשוב על הפתרונות האלה.
יעקב טסלר: את התאריך של היום כולנו יודעים, 22 לדצמבר 2020.
יעקב טסלר: אתה יודע לומר לי מ-2014 עד 2020 מה קרה?
יעקב טסלר: אם אתה אומר שאתם מתכוונים ואתם ערים לעניין הזה, למצוא את הפתרונות, אז אני רואה שאתם הייתם בעצם הייתם ערניים וערים בעניין מ-2014.
יעקב טסלר: מה קרה עד 2020?
יעקב טסלר: הלכתם לישון?
יעקב טסלר: התעוררתם עכשיו?
טל אלימלך: אני חושב, אדוני היו"ר, שקצת נגעתי בזה בדבריי.
טל אלימלך: שבמהלך השנים חלו בשוק הזה המון שינויים מבחינת עוצמת השימוש בו, כמות התעבורה שלו, הנחיצות שלו וכדומה, ולכן העיסוק בשנים עברו שיותר מתאים ל-2014 היה ביתר שאת, היו צוותים שבחנו את העבודה, אני לצערי אז לא הייתי במשרד אז אני לא יכול להגיד, אבל אני יכול להגיד שבשנים האחרונות הנושא הזה תפס פחות את הנפח.
טל אלימלך: כשאני אומר ערים לתלונה, מעבר לרגולציה הרגילה שאנחנו נוקטים במשרד יש לנו מחלקת פניות ציבור ואנחנו מאוד ערים לתלונות שבאות ומצטברות בתוך המחלקה ואז אנחנו מנתחים את זה ויודעים איזה נקודות רגולטוריות נדרשות בהתערבות וברגולציה ולשם אנחנו מפנים את תשומת הלב, ובשנים האחרונות נעשו הרבה - - -
יעקב טסלר: אני רוצה ברשותך להתמקד.
יעקב טסלר: כשאתה אומר שאתם ערים ויש לכם פניות ציבור, הכל בסדר.
יעקב טסלר: בוא נאמר כך, לא היינו פונים למישהו שישן.
יעקב טסלר: בגלל שאתם ערים, לכן אנחנו פונים.
יעקב טסלר: אני לא יודע אם אתה תוכל לענות לי תשובות לשאלות האלה, אבל באמת, איפה הקושי לעשות מה שמופיע פה, ב-2014, וגם כפי שאליעזר ציין קודם, מי שמחייג ולא משוייך מקבל הודעה קולית בדבר התעריף.
יעקב טסלר: איפה הקושי בזה?
יעקב טסלר: במה זה כרוך?
יעקב טסלר: החלטת מנכ"ל, ועדות, סיפורים?
יעקב טסלר: אני מתאר לעצמי למה זה לא קורה, ולא אשתף אתכם במה שאני חושב, נראה לי שכל אחד יכול לחשוב לבד.
יעקב טסלר: איפה באמת הקושי?
יעקב טסלר: למה זה אמור לקחת כל כך הרבה שנים.
יעקב טסלר: ושוב, לא היית ב-2014.
יעקב טסלר: אני מציין את זה כמעט בכל ועדה, כשאני שואל את השאלות אני לא מתכוון באופן אישי אלא נקודתית.
יעקב טסלר: יכול להיות שאתה לא יודע לענות לי וזה בסדר, אבל אתה בעצם אחד מהנציגים של משרד התקשורת ולכן אין לי דרך אחרת אלא להפנות אליך את השאלות.
יעקב טסלר: מה באמת הקושי, ואם זה כל כך קשה אני רוצה לבין איפה הקושי, ואם זה לא כל כך קשה, למה הדבר הזה מ-2014 עד 2020.
יעקב טסלר: ואני אקל עליך.
יעקב טסלר: כשאתה אומר שאתם ערים ובשנים האחרונות בפרט, מתי נראה לך שתסתיים הסאגה הזו.
יעקב טסלר: אז אם אתה מכיר את הקושי, מה הצפי, מה הולך?
טל אלימלך: אני אענה בשני חלקים.
טל אלימלך: לחלק הראשון של שאלתך מבחינת קושי, בסוף זה תהליך רגולטורי.
טל אלימלך: אנחנו יודעים לקיים ולבצע אותו, כשאנחנו מוציאים החלטה כזאת, אנחנו מאפיינים את הבעיה, את הפתרון, אנחנו יוצאים כמובן לשימוע ציבורי, מקבלים את ההתייחסויות ומקבלים החלטה ומיישמים אותה, כמובן שהחלטה כזו זה פיתוח ויש לה משמעויות, וזה מול הצורך.
טל אלימלך: אני לא מגדיר את זה בפרמטרים של הקושי אלא בעניין של החלטה לביצוע וכפי שציינתי בתחילת דבריי, כחלק מההיערכות לדיון החליטו כן לקיים את זה ולעסוק בנושא ולבחון את הסוגיה ואת הפתרונות, וזה יגיע לדיון אצל המנכ"לית והנושא - - -
יעקב טסלר: אתה יודע לומר לי מתי אתם מתכוונים לדון בזה?
טל אלימלך: אני לא יודע להגיד לך מתי, אני יודע להגיד לך שנפעל כדי שזה יהיה בהקדם האפשרי בדיון אצל המנכ"לית ונשמח גם לעדכן את הוועדה.
יעקב טסלר: אז אני מבקש ממך שתבדוק מתי אתם אמורים לשבת ולדון בזה ואני אשמח שתעביר אלינו עוד לפני הדיון למתי קבעתם כדי שנוכל להמשיך לעקוב אחרי ההתקדמות בעניין.
יעקב טסלר: בשלב זה תודה.
יעקב טסלר: אני פונה לאביעד כדורי.
יעקב טסלר: מרשות התחרות.
אביעד כדורי: קודם כל אני אקדים ואומר שרשות התחרות לפי מיטב ידיעתי והבדיקה שאני ערכתי לא קיבלה תלונות או פניות בנושא, וכאן אני גם צריך להתחבר לדברים שטל אמר, מההיכרות שלנו עם הענף ועם השחקנים שפועלים בו מדובר בענף די תחרותי עם מגוון רחב של מפעילים ופתרונות, גם פתרונות טכנולוגיים שזמינים היום ולכן אנחנו חושבים, לפחות מההיכרות הראשונית ממה ששמענו כאן שהסוגיה היא סוגיה יותר צרכנית ופחות תחרותית.
אביעד כדורי: אני לא יודע אם יש כלים שלנו שאנחנו יכולים לטפל בסוגיה הזאת אבל כן אנחנו יכולים לנסות להמשיך ולבחון את זה.
יעקב טסלר: שמעתי אותך אבל לא הבנתי.
אביעד כדורי: אני אומר שוב, בכלים שלנו של רשות התחרות הסוגיה הזאת כפי שהיא הוצגה וכפי שהיא נראית, היא סוגיה יותר צרכנית.
אביעד כדורי: לא מדובר פה על בעיה תחרותית או מחסור במתחרים או פרקטיקות שהן אנטי תחרותיות ועשויות להיות בעיתיות.
אביעד כדורי: בסוף פרקטיקה שמנוי שמשויך למפעיל מקבל תעריף טוב יותר היא פרקטיקה מקובלת ולפעמים אפילו רצויה שתורמת לתחרות ותורמת לרווחת הצרכן.
אביעד כדורי: לכן הסוגיה הזאת באמת יותר צרכנית שהרגולטור אמור להידרש לה.
יעקב טסלר: אני אחזור אליך בהמשך.
יעקב טסלר: נמצא כאן עוד פונה.
יהודה גוטמן: אני היועץ של ח"כ מקלב, אני לא פונה, אבל פנו אלינו הרבה.
יעקב טסלר: אתה מגיע בשם הפונים.
יהודה גוטמן: בשם הרבה פונים ובמשך הרבה שנים כבר יש פניות מהסוג הזה, אנשים חויבו בעשרות אלפי שקלים בגלל הטעות בנושא הזה.
יהודה גוטמן: בעבר לפני כמה שנים הייתי יועץ מנכ"ל של גוף ממשלתי גדול, כ-100 אנשים שם היו זכאים לטלפון חופשי כמו חברי כנסת.
יהודה גוטמן: בעקרון יש הסכם עם המדינה של חבילה הכל כלול ב-70 שקל, עברתי, פתאום אני רואה שיש שם 30,000, 40,000 שקל, והסתכלתי וראיתי, פלוני – 2,000 שקל, 1,500.
יהודה גוטמן: אני שואל אותו 'לאן התקשרת' הוא אמר לי 'שום דבר, רק לחו"ל וכולי', בקיצור מה שהתברר, שהם באמת התקשרו אבל לא דרך המפעיל.
יהודה גוטמן: בדקתי למה זה קורה בשנים האחרונות, בגלל הנושא של הוואטסאפ.
יהודה גוטמן: פעם אדם היה מתקשר ומחיי 00 שזו הייתה ברירת המחדל, היום בגלל שמעבירים אנשי קשר מהוואסטאפ, אז אם לי יש 013 רשמתי אותו, העברתי למישהו אחר - - -
יעקב טסלר: והוא ממשיך הלאה.
יעקב טסלר: הוא לא מסתכל.
יהודה גוטמן: זו שורש הבעיה.
יהודה גוטמן: מי שעושה מזה המון כסף זה באמת כל החברות שבשיטת מצליח תופרים את האנשים באמת באלפי שקלים.
יעקב טסלר: למה שלא יתנו התראה?
יהודה גוטמן: זהו, עכשיו שמעתי את הפתרון, חשבתי על זה, רצינו לשלוח דווקא לפני כמה - - -
יעקב טסלר: שמעת שהקראתי, מ-2014 הציעו את ההצעה הזאת, ולא אני.
יהודה גוטמן: אני לא הכרתי את ההצעה הזו אבל חשבתי על הנושא שבאמת תהיה התראה כמו שלפני 10 שנים, כחלון הכניס שלפני שאתה מגיע את התא הקולי נאמר 'הנך מועבר לתא קולי' ומי שמתקשר ל-1900, שזה עולה שקל או חצי שקל לדקה, יש גם התראה כזאת.
יהודה גוטמן: אין שום סיבה שהם לא יעשו את זה, אולי אפילו להגיד כמו ששמעתי עכשיו, כמה עולה כל דקה.
יהודה גוטמן: אני אומר יותר, אולי אפילו מי שכן מנוי באותה חברה, אם זה מעל 2 שקלים לדקה, יש כל מיני מדינות שזה באמת לפעמים 30 או 40 שקלים, יגידו שזה מחיר קבוע, כמו שבאמת משרד התקשורת - - -
יעקב טסלר: אני מכיר את ידידי סגן שר התחבורה הרב מקלב כאחד מחברי הכנסת המאוד חרוצים ומגיעות אליו אלפי פניות.
יעקב טסלר: בזמנו כשקיבלתם את הפניות ואני מניח שפניתם, מה התשובות שקיבלתם?
יהודה גוטמן: האמת שאני לא כל כך הרבה זמן פה, הייתי לפני זה אצל ח"כ גפני, אבל הוא טיפל בנושאים האלה ובאמת אלה היו פניות כואבות של אנשים שכל המשכורת שלהם בחודש היא בין 1,000-3,000 שקל והם צריכים לשלם את זה בגלל טעות שבמקום 00 הם הוסיפו 1 או משהו כזה, שזה ממש לא הגיוני.
יהודה גוטמן: באמת נראה לי שהכדור אצל משרד התקשורת.
יהודה גוטמן: בסך הכל שיחייבו, לדעתי זה אפילו לא חקיקה, זה רק הוספה ברשיון כמו שעושים בכל - - -
יעקב טסלר: רק צריכים רצון טוב.
יהודה גוטמן: דרך אגב, זה גם יעזור למדינה, כי למדינה יש 70,000 עובדים שמקבלים טלפון חינם, שיחות לחו"ל שהמדינה משלמת ברוב המקרים את הכל, והמדינה משלמת כנראה בשנה כמה מיליוני שקלים על זה שה- - -
יעקב טסלר: אם אני לא טועה - - -
יהודה גוטמן: גם חברי כנסת מקבלים טלפון כזה.
יעקב טסלר: אני זוכר שהייתי בחו"ל ואז כן קיבלתי הודעת סמס שניצלתי את החבילה שלי והאם אני רוצה לרכוש חבילה.
יהודה גוטמן: לא, זה מחו"ל לארץ.
יהודה גוטמן: שזו בכלל סוגיה אחרת.
יעקב טסלר: קיבלתי הודעה.
יעקב טסלר: ברגע שיש את הדבר הזה - - -
יהודה גוטמן: דרך אגב גם היום, זה עכשיו היה נפוץ בגלל הקורונה, כל אלה שהיו להם טלפונים כשרים או לא כשרים - - -
יעקב טסלר: אתה קורא את המחשבות שלי.
יעקב טסלר: זה מה שרציתי לומר.
יעקב טסלר: ברגע שהוא ניצל את החבילה, סיים אותה, הוא קיבל הודעה.
יהודה גוטמן: לפי הרישיון היום מי שמנצל גם חבילת אינטרנט וגם חבילת דקות מקבל ב-75% וב-100% הודעה.
יהודה גוטמן: בטלפונים הכשרים זה לא סמס אלא הודעה קולית.
יהודה גוטמן: ואז הילד בדיוק התקשר, שמע את זה ואז - - -
יעקב טסלר: זו בעיה אחרת.
יהודה גוטמן: אולי גם שם כדאי שיכניסו שאתה מקבל גם באימייל או באמצעי אחר.
יעקב טסלר: בהחלט הדברים ברורים וזה באמת זועק לשמיים, בפרט שאנחנו שומעים שזה כבר כמה שנים טובות.
יעקב טסלר: אני רוצה לפנות לעו"ד אביטל פריזמנט מהמועצה הישראלית לצרכנות.
אביטל פריזמנט בוטון: צהריים טובים.
אביטל פריזמנט בוטון: מעבר לדברים שנאמרו אני רוצה להוסיף עוד נקודת זמן.
אביטל פריזמנט בוטון: ביולי 2017 הממ"מ, מרכז המחקר והמידע של הכנסת בדק את הנושא של השיחות הבין לאומיות בישראל וכבר אז אנחנו המועצה לצרכנות העברנו עמדה ודיווחנו שקיבלנו תלונות דומות בנושא, וגם היום אני יכולה לדווח שממשיכות להתקבל במועצה תלונות של צרכנים בנושא, ונראה שהתחרות ככל שנטען שהיא קיימת היא לא עובדת.
אביטל פריזמנט בוטון: כלומר מצד אחד נראה שהחברות מנצלות עיוות רגולטורי שבו - - -
אביטל פריזמנט בוטון: שבו שוק השיחות הבין לאומיות מוגדר כשוק נפרד עם הסדרה ייחודית, כשברוב העולם השירות הזה של שיחות לחו"ל הוא חלק מההצעה המובנית של המפעיל.
אביטל פריזמנט בוטון: מהצד השני אנחנו מתריעים שיש חוסר מודעות צרכנית בקרב הציבור בנושא השיחות לחו"ל ונכון אולי להתייחס לדברים של משרד התקשורת שאומר שהכמות של מספר הדקות קטנה, אבל על מי אנחנו מדברים?
אביטל פריזמנט בוטון: אנחנו מדברים על אוכלוסייה שאין לה טלפון חכם, אנחנו מדברים אולי על אנשים קשישים שלא יודעים להשתמש באינטרנט ובשיחות על רשת האינטרנט כמו וואטסאפ או סקייפ וזאת בדיוק האוכלוסייה שצריך להגן עליה וכמה שיותר מהר.
אביטל פריזמנט בוטון: במועצה אצלנו התקבלו משנת 2018 319 תלונות בנושא של שירותי השיחות הבין לאומיות ובתלונות האלה הצרכנים מוסרים לנו שהם חויבו במאות ואלפי שקלים והם מגלים את זה רק בדיעבד עם קבלת החשבונית ולא בזמן אמת.
אביטל פריזמנט בוטון: הצרכנים מתלוננים גם על קשיים באיתור תעריפים באתרי האינטרנט של החברות, וגם כשהם מגלים את התעריפים ומסתמכים עליהם הם מגלים שבפועל הם חויבו במחירים גבוהים פי כמה וכמה.
אביטל פריזמנט בוטון: יש תלונות על כך שאין הודעות מקדימות ואין אזהרות לפני ביצוע שיחה בתעריף הגבוה.
אביטל פריזמנט בוטון: מעבר לכך, נראה שבעלי הרשיונות מנצלים את העובדה שאין הגבלה על התעריף על שיחות לחו"ל שמחוץ לחבילה כדי לגבות תעריפים מופרזים.
אביטל פריזמנט בוטון: לכן ראשית המועצה סבורה שבנושא הזה הרגולטור שזה משרד התקשורת צריך לפעול להגנת הצרכנים שלדעתנו רובם מוחלשים וכמה שיותר מהר, הם נפגעים קשות מההתנהלות של החברות האלה, בהסדרה שתחייב גילוי נאות לצרכנים, גם לפני השימוש בשירות בתעריף הגבוה כמו שהציעו כאן וגם מיד לאחריו כדי למנוע שימוש חריג נוסף, אם זה נעשה בטעות.
אביטל פריזמנט בוטון: שנית, אנחנו סבורים שמשרד התקשורת צריך לבחון את התעריפים שנגבים בפועל ואם עולה חשש לניצול מעמד כספק יחיד, כמובן לפעול כדי לקדם פיקוח על המחירים של שיחות לחו"ל, כדי למנוע טעויות כאלה ופגיעה בצרכנים.
יעקב טסלר: תודה אביטל, את ממש בדקות ספורות התמקדת בכל הדברים.
אביטל פריזמנט בוטון: תודה רבה לכם.
יעקב טסלר: ובכן, אני רוצה לסכם את הדברים.
יעקב טסלר: הפניות שאנחנו מקבלים הן לא פניות רק מ-2020, 2018 או 2017, אנחנו יכולים ללכת אחורנית כמה שנים טובות.
יעקב טסלר: מה שהקראתי קודם כפתרון מהמנכ"ל דאז, על הודעות קוליות זה דבר אחד אבל יש עוד דבר שעליו לא קיבלתי תשובה.
יעקב טסלר: האם בסמכותם לבוא ולגבות תעריפים כפי שנראה להם, 5 שקלים, 10 שקלים, כל אחד כפי שרואה לנכון.
יעקב טסלר: אני פונה למשרד התקשורת.
יעקב טסלר: אני רוצה לדעת האם הם יכולים, ואם לא יכולים, מדוע לא עושים סדר בעניין ומדוע לא קובעים תעריפים אחידים לכל החברות.
יעקב טסלר: דבר שני, לגבי אלה שעושים טעויות, ילדים, קשישים וכפי שאביטל אמרה שזה מגיע מהשכבות החלשות, הכוונה מאלה שאין להם את האפשרויות, צריכים לתת את הפתרון לשיחות הקוליות שבעצם איך שפונים יש את ההקלטה כפי שהבאנו דוגמאות, וכפי שציינתי קודם, מתי עומדים לדון ומה כרוך בדבר הזה, מי אמור לתת את ההוראה.
יעקב טסלר: על פניו לי זה לא נראה משהו מסובך, לעשות את הדבר הזה, בפרט שזה כבר קורה היום, כפי שציינו במקרים אחרים.
יעקב טסלר: אנחנו בוועדה נמשיך לעקוב אחרי הדברים.
יעקב טסלר: אנחנו לא יכולים לאפשר לעצמנו ואני יכול לומר שזו בושה לנו שבמשך שנים אנחנו צריכים לדבר על אותן פניות, פניות חוזרות ונשנות, שגובים מאות שקלים מאנשים שסך הכל רצו לשוחח ובטעות התקשרו שלא בקו המשויך.
יעקב טסלר: אני מתכוון עוד היום לפנות לשר ולמנכ"לית כדי לתקן את העיוות שקורה כאן במשך השנים.
יעקב טסלר: הדיון היום הוא בנושא פניות ציבור בנושא שימור פארק אהוד מנור בהרצליה בשל עבודות הרכבת הקלה.
יעקב טסלר: אני אפתח ואומר, קיבלתי את הפניה מידידי חבר הכנסת יוראי, וראיתי לנכון להיענות לבקשה כפי שאני משתדל בכל הבקשות שידידי מפנה לפניות הציבור, רואים שהוא מאוד פעיל חברתית.
יעקב טסלר: בדרך כלל פונים לאנשים שעושים משהו בעניין.
יעקב טסלר: לא פונים סתם כך למישהו שמקבל פניה ו"מכתבך התקבלה", אלא מעשית בשטח משתדל לעזור ולסייע עד כמה שאפשר.
יעקב טסלר: ראיתי את הפניה הזאת ואמרתי שזה דבר סופר חשוב.
יעקב טסלר: אסור לנו לשכוח, בעצם אנחנו רוצים לבוא ולהקל על הציבור, רכבת קלה, להנגיש יותר, דרך יותר מהירה, יותר חלקה, גם אם מדברים מבחינת הזמן ויחד עם זאת יש עוד הרבה דברים שתוך כדי שאנחנו רוצים לסייע, פוגעים אני רוצה להגיד, לא במכוון, אבל זה לא נראה לי כל כך, בפארק נהדר שהתושבים, תושבי הרצליה נהנים מהפארק הזה ויש גם תושבים שגרים בסמוך לפארק וכמה שעברתי על החומר, אני מודה לא ממש לעומק, אני רואה שהגישו חלופות לעניין.
יעקב טסלר: זה לא בדיוק מעניין, או שיש הרבה תשובות 'לא הגעתם בזמן', 'לא חשבנו על זה', 'עכשיו זה מדי מאוחר', אבל את זה נשמע בהמשך הדיון.
יעקב טסלר: אבל אני חושב חד משמעית שבדבר הזה צריכים לדון בכובד ראש לפני שרוצים להיטיב עם הציבור, אנחנו לא יכולים מצד אחד לתת מתנה לציבור ומצד שני לתת מכה – ואני מתבטא בעדינות – לציבור.
יעקב טסלר: לכן צריכים למצוא את הדרך לשלב את שני הדברים יחד, גם לשמר את הפארק הנהדר שיש במקום וגם לבוא ולתת את הסיוע לציבור עם הרכבת הקלה.
יעקב טסלר: שאף אחד לא יחשוב לרגע שאנחנו נגד הרכבת הקלה, ממש לא, אנחנו בעד ואנחנו מברכים על כך, ולאו דווקא בהרצליה, גם בכל המקומות בארץ שעושים את זה, אבל כמו שציינתי, צריכים לבוא ולראות איך אפשר לשלב את שני הדברים יחד, לתת את השירות בלי לפגוע בדברים אחרים.
יעקב טסלר: כפי שהזכרתי, קיבלתי את הפניה מח"כ יוראי להב הרצנו, תושב הרצליה שמכיר את המקום וחי אותו.
יעקב טסלר: אני אשמח להעביר אליך את הדיון ומאחל לך ולי ולכולנו הרבה הצלחה.
יוראי להב-הרצנו: לפני שאתה קם אדוני היו"ר, אני רוצה להודות לך על ההיענות המהירה שלך לקיום הדיון ולברך אותך גם על החוק שאתה מקדם בימים אלו שאמור לטייב ולעשות שימוש יותר נכון בכלי הזה שנקרא פניות ציבור בבית הזה.
יוראי להב-הרצנו: רואים שלא הזדמנת לוועדה הזאת כבדרך אגב, אני חושב שבאמת זה זורם בעורקיך אז אני רוצה להודות לך ולברך אותך.
יעקב טסלר: אכן לפני שעה קלה זה עבר בוועדת החוקה להכנה לקריאה ראשונה.
יעקב טסלר: הדרך ארוכה אבל עצם הדבר שאנחנו מעלים את הנושא הזה, נקווה ש- - -
יוראי להב-הרצנו: להערכתך זה יספיק לעבור בקריאה ראשונה כדי שזה ישמור על רציפות?
יעקב טסלר: אני אעשה את כל המאמצים.
יעקב טסלר: ואני צריך גם את עזרתך.
יוראי להב-הרצנו: סיעתנו תומכת.
יוראי להב-הרצנו: כל חבריה.
יוראי להב-הרצנו: תודה אדוני.
יוראי להב-הרצנו: (היו"ר יוראי להב הרצנו)
יוראי להב-הרצנו: ברשות יו"ר הוועדה יעקב טסלר אני שמח להוביל את הדיון החשוב הזה בנושא שימור פארק אהוד מנור והחורשה המדהימה שצומחת לידו.
יוראי להב-הרצנו: חשוב לי להדגיש בפתח הדיון לפני שאני נותן את רשות הדיבור לאורחים החשובים שהגיעו לכאן לכנסת היום, אנחנו מברכים את תושבי העיר ובאופן כללי אני חושב שאזרחי ישראל מאוד תומכים בשיפור התחבורה הציבורית, הנגישות שלה לכל האזרחים וודאי לתושבי הרצליה ולכן הרכבת הקלה על שלל תחנותיה ברחבי העיר הרצליה היא חשובה, נכונה, צריך לברך עליה ולתמוך בה ולכן הפעילות של נת"ע בהקשר הזה חשובה מאוד.
יוראי להב-הרצנו: יחד עם זאת, סביב העקירה של פארק אהוד מנור והחורשה עולות שאלות מטרידות ביחס למספר סוגיות, הראשונה בהן זה אופן שבו ההחלטה נתקבלה והונגשה לציבור בהרצליה, ודבר שני, מהותית האם נכון לכרות ריאה ירוקה בעבור מסילה לוגיסטית שאמורה לשמש כפניית פרסה לרכבת, בעוד שיש, ותיכף גם יציגו אותן, יש חלופות סבירות ואופרטיביות שיכולות למנוע את כריתת הריאה הירוקה הזאת.
יוראי להב-הרצנו: בהמשך ניתן לנת"ע מן הסתם וגם למשרד התחבורה וליתר משרדי הממשלה שנמצאים איתנו כאן היום להבין מה ניתן לעשות, בוודאי שגם עירית הרצליה שהיא הרשות שבתחומה עוברת הרכבת ובתחומה נמצאת הריאה הירוקה, גם ניתן לה להתייחס כמובן אבל ראשית כל אני רוצה לפתוח את הדיון עם תושב העיר הרצליה, תושב השכונה דני סירקין שהוא גם נציג הפונים.
יוראי להב-הרצנו: בבקשה, שלחת לנו דני סרטון שצילמת הבוקר של המקום שמי שלא מכיר יכול לצפות.
יוראי להב-הרצנו: אני מבקש שתוך כדי שאתה מדבר שיוקרן הסרטון.
יוראי להב-הרצנו: בבקשה דני.
דני סירקין: תודה.
דני סירקין: הסרטון יכול להמחיש את העוול הנוראי שאני חושב שנעשה לתושבים ולסביבה בהרצליה.
דני סירקין: אני דני סירקין, אני תושב הרצליה ואני מייצג למעלה מ-500 תושבים שחתמו על העתירה שלנו לעצור את העבודות האלה ואני בטוח ש-500 התושבים האלה הם טיפה בים אל מול מאות ואלפי אנשים שמשתמשים בפארק הזה, עוברים בו, נוסעים שם באופניים, מטיילים עם הילדים והכלבים שלהם.
דני סירקין: הסיפור בשבילנו התחיל בצורה מאוד מוזרה והייתי אומר מחרידה.
דני סירקין: לפני אי אילו שבועות, כחודש אולי קצת יותר, התעוררנו בבוקר וראינו בזנ"טים כאלה תקועים לאורך הפארק שנקרא 'התעלה הרומית' או נחל גלילות שזה פארק יפהפה, יש בו תעלה שהרומאים חפרו, יש שם עשרות עצי אקליפטוס בין 40 ו-100 שנה והבזנ"טים המכוערים היו תקועים בתוך אמצע הפארק הזה, כתוב 'קו הרכבת הקלה, הקו הירוק', שזה כבר דיסוננס מטורף, הקו הירוק והחורשה הזאת והבזנ"טים האלה.
דני סירקין: כמה תושבים התקשרו לנת"ע ואמרו לנו 'לא, זו טעות, הקו עוצר באבא אבן, אתם יכולים להיות רגועים', כעבור כשבוע-שבועיים קיבלנו זימון לוובינר של נת"ע ובו התברר, בוובינר, שבעצם לא, זאת לא טעות.
דני סירקין: נת"ע מתכוונת להניח על הריסות הפארק הזה, החורשה הזאת בפארק אהוד מנור, מסילה לוגיסטית כלשהיא.
דני סירקין: לא הצלחנו להבין מה זה, אנחנו לא מומחים לרכבות.
דני סירקין: הם אמרו 'תראו, התכנית הזאת היא פה משנת 2017'.
דני סירקין: התחלנו לחפור האם מישהו מהשכנים שמע על זה כי אף אחד מהשכנים, מדובר בעשרות בתים, במאות ואלפי תושבים שגרים באזור הזה, לא שמע על הדבר הזה.
דני סירקין: התברר שמכל האנשים שחקרנו, שני שכנים שמעו שהולכת להיות רכבת קלה שמגיעה לאזורנו וכשהם פנו לנת"ע, אמרו להם 'הרכבת עוצרת ברחוב אבא אבן', ששרון אליהו שכני היקר התקשר עוד בשנת 2017, אבירם כהן שכני היקר לא פחות התקשר לפני כמה חודשים, שוב, לפני שתקעו את הבז"נטים האלה כי הוא ראה איזה פרסום אחר וגם שם נאמר לו בפירוש מנת"ע שהקו עוצר ברחוב אבא אבן, גם כל המפות של הרכבת הקלה מראות שזה עוצר ברחוב אבא אבן.
דני סירקין: אנחנו אנשים סבירים, אני לא חושב שאנחנו חיים עם הראש באדמה, אנחנו אנשים פעילים, נראה היה לנו שזה סביר.
דני סירקין: כמו שהדיון נקרא, אנחנו בעד הרכבת הקלה, זה דבר נהדר, כל עוד אתה כתושב יודע איפה היא עוברת וכל עוד היא לא פוגעת בערכי טבע.
דני סירקין: אני חייב להודות שהתוואי החדש הזה של המסילה הוא גם עובר בחצר האחורית שלי אישית, הוא פוגע בחיים שלי.
דני סירקין: אני מודה, ובעוד לפחות בארבעה רחובות ובעשרות בתים, אבל השאלה היותר גדולה היא מה הרכבת הזאת עושה למרקם החיים העירוני, הורסת פארק יפהפה, תעלה שיש בה עצי אקליפטוס בני 40 ו-100 שנה, פארק מדהים שעירית הרצליה בנתה בהשקעה עצומה שהוא פארק אהוד מנור, שהוא אבן שואבת לכל מי שגר בסביבה וגם אתה רואה עכשיו במיוחד בימי הקורונה, אנשים מאזור התעשייה לוקחים את הטייק אווי שלהם ויושבים ואוכלים שם, אנשים שעובדים בהייטק.
דני סירקין: בקורונה הדבר הזה הציל אותי.
דני סירקין: אני חייב להגיד שהוא הציל אותי, הייתי קרוב לבית, ידעתי שאני יכול לצאת לטבע העירוני הקטן הזה, לנשום קצת אויר וזה עשה לי טוב.
דני סירקין: פתאום גילינו את הדבר הזה והזדעזענו על ההרס הזה.
דני סירקין: מבחינת נת"ע, התחושה שלי כתושב היא שנעשה מחטף.
דני סירקין: אנחנו, מאות התושבים הללו לא ידענו בכלל שהולך להיות דבר כזה.
דני סירקין: הם טוענים שהם פרסמו את זה, לא ראינו את הפרסומים האלה, הפרסומים שהיו לדעתי היו מטעים וכאף כשכתבנו אליהם ואמרנו 'למה המענה הקולי שלכם אומר שזה עוצר באבא אבן' הם כתבו לנו מייל ואמרו 'נכון, זו הייתה טעות, תיקנו את זה', הם מודים בעצמם שהם נתנו לנו דיסאינפורמציה.
יעקב טסלר: אנחנו רואים מזה שהיה תכנון שזה - - - אחרת הם לא היו מודיעים כזה דבר.
יעקב טסלר: זה אומר דרשני.
דני סירקין: נכון.
דני סירקין: עכשיו אני מרגיש שהם איתרו את זה ועובדה ששלוש שנים אחרי שהם טוענים שזה פורסם, שלוש שנים אחרי הם תקעו את הבזנ"טים, שלא נוכל להתנגד.
דני סירקין: האם רשות ציבורית שדואגת לרווחת התושבים מתנהגת כך?
דני סירקין: מה זה הדבר הזה?
דני סירקין: זה פוגע, זה מעליב.
דני סירקין: חוץ מזה, אנחנו מרגישים שלא הייתה לנו את ההזדמנות להתנגד, לא הראו לנו הדמיה.
דני סירקין: כל פיפס לאורך הנתיב הזה יש הדמיה, לא הראו לנו שום דבר.
יוראי להב-הרצנו: מה שאתה אומר חמור, כי לא רק שלא אפשרו לכם להתנגד, כששכנים פנו לנת"ע, הרשות שמבצעת את העבודות, אמרו להם 'לא היו דברים מעולם, אין לנו כוונה להכנס לנעמי שמר' ולכן גם בתשובה של נת"ע שתיכף גם נשמע אותם, הם כותבים שבאמת לא הוגשה ולו הסתייגות אחת לתכנית, כי איך אפשר להתנגד למשהו שלכאורה לא קיים.
דני סירקין: ואנחנו בסך הכל אנשים סבירים ואמרנו 'הרכבת עוצרת מרחק כמה מאות מטרים מהבית ואנחנו בעד הרכבת, וזה נהדר', עכשיו מרגע שזה נודע לנו לא שמענו על חלופות, אנחנו לא יודעים כמה באמת נבדק ולמה נבדק ולמה נבדק מה שנבדק.
דני סירקין: נת"ע אמרה שהם בדקו רעש וקרינה אלקטרו מגנטית, אנחנו לא מבינים אפילו מה הולך להיות שם.
דני סירקין: שמענו סיבוב רכבת, שמענו דיור רכבות, פתחתי מילון אבן שושן לגלות מה זה דיור רכבות, גיליתי שזה המקום שבו הרכבת נחה.
דני סירקין: אז אני אומר, מילא אם הרכבת הזאת הייתה מסיעה מיליוני אנשים צפונה, הם רוצים להרוס פארק שמשמש אלפי אנשים כדי לשים שם מתקן לוגיסטי.
דני סירקין: ואיפה הדבר עוד יותר חורה לנו?
דני סירקין: עירית הרצליה לפני זמן מסוים, בתקופת יעל גרמן, התחייבה לתת 60 דונם מהאדמה שלנו, של הציבור, לנת"ע לדיפו.
דני סירקין: יש עיריות שלא הסכימו לזה, עירית הרצליה נתנה את זה.
דני סירקין: הדיפו הזה נמצא 400 מטר דרומה לפארק נעמי שמר היפהפה.
דני סירקין: למה שהרכבת לא תלך ותנוח שם בקרקע שנתנו?
דני סירקין: למה היא צריכה ללכת ולהשמיד את הפארק היפה שמשמש המון אנשים?